Twee sit lank ná moord op bejaarde boerFoto: Reint Dykema Twee mans is tot lewenslange tronkstraf gevonnis vir die moord op ŉ 77-jarige boer. Frieder Johannes Filter is op 13 Mei 2016 op ŉ plaas in die Luneberg-omgewing buite Paulpietersburg in KwaZulu-Natal vermoor. Kapt. Nqobile Gwala, woordvoerder van die polisie, het gesê Sthembiso Domoyi Shoba (30) is tot lewenslange tronkstraf gevonnis vir die moord op Filter, tien jaar vir poging tot moord en 15 jaar vir roof. Sabelo Abel Shoba (29) is ook tot lewenslange tronkstraf gevonnis vir die moord en 15 jaar vir poging tot moord en roof. Die mans is Dinsdag in die Madadeni-hooggeregshof gevonnis. Volgens Gwala is ŉ derde verdagte steeds soek in verband met die aanval op Filter en sy gesin, maar is die polisie positief dat hy in hegtenis geneem sal word. Filter, sy vrou en twee van hul kinders is die dag omstreeks 19:00 op hul plaas oorval. Volgens Gwala was die aanvallers met vuurwapens en messe gewapen. Filter is doodgeskiet waarna die moordenaars gevlug het. ŉ Plaaswerker het in die moordenaars se pad gekom en hy is in albei sy bene geskiet. Volgens Gwala is die plaaswerker se selfoon gestel en niks uit die huis nie. Die polisie het sake van moord, poging tot moord en roof ondersoek. Die moordenaars is enkele dae ná die voorval in hegtenis geneem.